**VRTIĆ;**

**MJESTO RASTA, UČENJA I ZAJEDNIŠTVA**

**Roditeljstvo je jedna od najljepših, ali i najzahtjevnijih životnih uloga.  
Djeca ne dolaze s uputama, a svaki roditelj uči u hodu jer svako dijete piše svoju priču.**

**I dok rastu oni – rastemo i mi.To su one “faze” kroz koje svi prolazimo,**

**i baš kad mislimo da smo ih savladali, dolaze nove.**

Često se kao roditelji osjećamo nekompetentno, sumnjamo i promišljamo o našim postupcima, trudimo se udovoljiti djetetu, okolini, očekivanjima društva i bude nam previše. Rijetko nas okolina otvoreno pohvaljuje kao roditelje, povremeno posredno hvaleći našu djecu; pa se obradujemo jer znači da radimo nešto dobro.

Roditeljska ljubav prema djetetu nikad nije upitna, no promišljanje kako doći do toga da svoje dijete odgojimo u składu s našim životnim vrijednostima i pripremimo ga za društvo koje nameće svoje vrijednosti je vječita borba svakog roditelja.

Mi, odgojitelji u vrtićusvjesni smo koliko vam znači vaše dijete i da želite najbolje za njega.

Znamo i da nije lako uskladiti sve obaveze, posao, umor i osjećaj da vam dan prekratko traje. Stoga vam želimo reći **– razumijemo vas.**

Želimo vam reći da dječji vrtić nije samo mjesto na kojem dijete boravi dok ste vi na poslu. Vrtić je odgojno-obrazovna ustanova u kojoj dijete svakodnevno uči, istražuje, razvija svoje sposobnosti i gradi temelje budućeg učenja i odnosa prema svijetu. Vrtić je ustanova čiji rad se temelji na Planu i programu, te Kurikulumu koji proizlaze iz hrvatskog zakona i Nacionalnog kurikuluma za rani i predškolski odgoj.

No uz sve to **vrtić,** odnosno **odgojitelji** koji su obrazovani i stalno se profesionalno usavršavaju, rade s vašom djecom na temelju svog obrazovanja, ali začinjeno: **strpljenjem, empatijom, podrškom, brigom, veseljem i ogromnim trudom** koji bi, uz vašu suradnju trebao rezultirati dobro uravnoteženim, zadovoljnim djetetom koje raste i uči kroz igru, te je spremno kad ode iz vrtića nastaviti samopouzdano i s veseljem svoj životni put.  
  
**Odgojitelji** također imaju važnu ulogu u odgoju i obrazovanju vaše djece, ali ona nije zamjena za roditeljsku – već nadogradnja i podrška. Uspjeh djetetovog razvoja temelji se na **partnerstvu obitelji i vrtića**. Kada **zajednički djelujemo**, dosljedno i u međusobnom poštovanju, dijete dobiva najvrjednije – **osjećaj sigurnosti i povjerenja**.

**Odgojitelji** nisu “oni koji kritiziraju” ili “oni koji znaju bolje” – mi smo tu da budemo vaši **saveznici.** Razumijemo da nije uvijek jednostavno čuti povratnu informaciju o djetetovom ponašanju ili razvoju kao kada vam odgojitelj kaže da dijete ima poteškoću, da se teško odvaja ili da burno reagira. No to **ne znači da ste pogriješili**. Informacije nisu kritika, već poziv na suradnju i zajedničko traženje najboljih načina da podržimo dijete. Nema mjesta sramu ni strahu – svako dijete ima svoj put, svoj tempo i svoje potrebe. Svi učimo, i vi i mi, no jedino kad djelujemo zajedno – dijete raste sigurno i mirno.

Naša je zadaća da zajedno pronađemo najbolji način kako podržati dijete – uz vašu podršku i suradnju.

Zato vas pozivamo – razgovarajmo, pitajmo, slušajmo se.

**Mi nismo s druge strane, mi smo uz vas.**

Jer dijete to osjeti – i njemu je najljepše kad vidi da odrasli oko njega govore istim jezikom.

U vrtiću gradimo odnos temeljen na međusobnom poštovanju, razumijevanju i otvorenoj komunikaciji. Vaše iskustvo, ljubav i briga nadopunjuju naš profesionalni pristup, a samo zajedno možemo djetetu omogućiti poticajno, sigurno i sretno djetinjstvo.

**Svi mi imamo isti cilj;** da dijete bude **sretno, sigurno i slobodno** u svom razvoju.

**POZIVAMO VAS DA ZAJEDNO GRADIMO ODNOS MEĐUSOBNOG POVJERENJA I POŠTOVANJA**

* razgovarajući otvoreno
* slušajući jedni druge
* kroz međusobno poštovanje i suradnju

Dijete osjeća kada smo na istoj strani – tada cvjeta: sigurno, sretno i voljeno.

Zajedno gradimo i čuvamo djetetovo djetinjstvo.

Kada **djelujemo usklađeno i dosljedno**, dijete dobiva ono najvažnije:

**osjećaj povjerenja  
 jasnoću i sigurnost  
 poticajno okruženje za rast**

**Da, mi čuvamo vašu djecu dok radite (pazimo da im se nešto ne dogodi, tješimo ih kada su tužni, veselimo se s njima, brišemo im nosiće, mijenjamo pelene, hranimo ih ako treba), no još važnije: mi ih i odgajamo i obrazujemo. Učimo ih kroz igru i razne aktivnosti kako vještinama koje moraju steći shodno dobi, tako i znanjima; o životu i svijetu oko sebe, o samima sebi, o prijateljstvu, odnosima, emocijama.**

**Brinemo o njihovom cjelovitom razvoju na emotivnoj, intelektualnoj i društvenoj te osobnoj razini, baš kao i vi.**

Vaš stručni tim vrtića 